钦定古今图书集成/历象汇编/庶征典/第158卷 > 《管窥辑要》 > 明
## 钦定古今图书集成/历象汇编/庶征典/第158卷 > 《管窥辑要》 > 明

### 太祖洪武五年有声如雷

按《明昭代典则》：“洪武五年八月，太原府徐沟县西北，
空中有声如雷。”

洪武十一年，遂昌有“大声。”

按《续文献通考》：“洪武十一年，处州遂昌县奏，有大声
如钟，自天而下，无形，或以为鼓妖。次年官民俱灾。”

### 成祖永乐十三年山呼万岁者三

按《明通纪》：永乐十三年三月，贵州布政司蒋廷瓒言，
“去年北征班师，诏至大岩山，有声连呼万岁者三，咸
谓皇上恩威远加，山川效灵之征。礼部尚书吕震请
率群臣上表贺。上曰：‘人臣事君当以道，阿谀取容，非
贤人君子所为。呼噪山谷之间，空虚之声相应，理或
有之，岂是异事？布政司官不察以为祥尔为国大臣，
不能辨其是非，又欲进表媚朕，非君子事君之道’。”遂
已。

### 英宗正统二年井内有兵戈声

按《贵州通志》：“正统二年，腾冲守御千户所井内夜有
兵戈声，一月乃止。”

### 天顺七年空中有声

按《明通纪》：天顺七年二月，会试场屋灾，举子焚死者
数十人。是月晦夜，空中有声。李贤密疏曰：“传言无形
有声，谓之鼓妖，上不恤民则有此异。惟陛下悯念元
元，凡一切不便于民者悉皆停罢，则灾变可弭。”上览
之，复命贤上宽恤事件，密封以来。贤因疏十事上陈，
上皆从之，即诏行天下。贤又请罢江南所造缎疋及
磁器，清锦衣卫所监罪人，止各边守臣进贡，及止下
番所遣使臣，停中外买办采办。上不从。贤执之数四，
上不从，止取前十条行之。左右见贤力争，皆寒栗。同
列亦为贤惧，贤曰：“古之大臣，知无不言。今虽不能尽
然，至于利害，系国家安危者，岂可默默以苟禄位？”然
上知贤之深，终不以为忤也。

按《名山藏》：天顺七年二月，上谕李贤曰：“近闻空中有
声，天谴也，宜祈祷。”贤对曰：“考之于书，无形有声，名曰
鼓妖。君不恤民，天下怨叛，则妖生焉。乞行蠲恤之政。”
上曰：“朕心也。”

### 宪宗成化十四年早朝闻甲兵声

按《名山藏》，“成化十四年八月戊申早朝，东班官若闻
有甲兵声者，皆辟易不成列，卫士露刃备不虞，久始
定，莫知故。”

### 武宗正德四年空中有声

按《江南通志》：“正德四年，应天空中有声自北来，如数
万甲兵，民皆震恐，数日乃止。”

正德七年，“始皇庙钟鼓自鸣。”

按：《续文献通考》：“正德七年春三月二十三日，山东文
登县秦始皇庙钟鼓无故自鸣。”

正德八年，“淳于髡冢鸣。”

### 世宗嘉靖二十九年有声自天而下

按《广西通志》：“嘉靖二十九年六月，富川县白日有声，
如洪涛号激，自天而下，移时声住，雨如注，后大旱。”
嘉靖四十二年，孝感民壁间有声。

按《湖广通志》：“嘉靖四十二年，孝感陡冈埠民壁间有
声，人叩以吉凶得失，往往奇中。”

### 穆宗隆庆二年空中有声

按《续文献通考》：“隆庆二年三月，直隶新城县空中迅
响如雷。”

### 神宗万历二年有声如雷

按《福建通志》：“万历二年八月昼暝，空中有声如雷。
万历二十六年，西宁钟自鸣。”

按《续文献通考》：“万历二十六年五月，西宁古浪城楼
大钟连鸣三阵。”

万历二十八年，钟自鸣。

按《续文献通考》：“万历二十八年九月，郧阳巡抚郑国
任奏，公署东北角楼上钟大鸣三声。”

《礼记》：